আরো একটি বিশ্বযুদ্ধ অবশ্যই বাধত। মুনাফালিপ্সা বসে থাকতো না। পশুকে আমরা জন্তু বলি, মুনাফালোভী পুঁজিবাদীরা কিন্তু জন্তুরও অধম। জন্তুর ক্ষুধা তৃপ্তি মানে, জন্তু আহার শেষে ঘুমিয়ে পড়ে বা ঘুরে বেড়ায়। পুঁজিবাদীরা সর্বদাই ক্ষুধার্ত, সর্বক্ষণ তারা আহার খোঁজে, তৃপ্তি কাকে বলে জানে না। যত খায় তত তার ক্ষুধা বাড়ে। পাকস্থলী স্ফীত হয়। এই স্ফীতি নিয়ে তার কোনো লজ্জা নেই। তৃতীয় একটি বিশ্বযুদ্ধ যে লাগে নি, তার কারণ ভয়। পারমাণবিক অস্ত্র কারো একার হাতে নেই, প্রতিদ্বন্দ্বীদের হাতেও আছে; ভয়টা তাই পারস্পরিক। কিন্তু স্থানীয় যুদ্ধ ও ছায়াযুদ্ধ হরদম চলছে। উদ্দেশ্য দখলদারি; ভূমি, বাজার ও জ্বালানি দখল। উদ্দেশ্য অস্ত্র ও মাদক বিক্রি। সেইসঙ্গে ক্ষমতার বলয়কে সম্প্রসারিত করা।